**僑生/港澳生報讀台灣大學(學士) - 報名及自傳、讀書計劃寫作指南**

目錄

[一、學士(degree)各渠道報名時間 1](#_Toc69674897)

[二、學士(degree)各報名渠道簡介 2](#_Toc69674898)

[三、學士(degree)報名 自傳、讀書計劃如何寫 3](#_Toc69674899)

[誰需要寫自傳、讀書計劃? 3](#_Toc69674900)

[自傳、讀書計劃係咩嚟? 3](#_Toc69674901)

[3.1 自傳要寫咩? 4](#_Toc69674902)

[以下略略講下每一點要寫D咩 5](#_Toc69674903)

[最後友情提示 7](#_Toc69674904)

[3.2 讀書計劃要寫咩? 8](#_Toc69674905)

[以下逐項講下每一part點寫 8](#_Toc69674906)

[四、收生分數參考 11](#_Toc69674907)

# 一、學士(degree)各渠道報名時間

|  |  |
| --- | --- |
| 報名渠道 | 時間(通常) |
| 單獨招生(簡稱: 獨招)——第一梯次 | 報名：通常為今年7-10月報名，明年9月入學(各學校報名時間不同)  放榜：通常1-3月 |
| 海外聯合招生委員會(簡稱:海聯/海華)   * 個人申請 * 聯合分發 | *實際日期每年不同!!*  **2022年**  報名：   * 個人申請:2021年11月1日9:00~12月15日 * 聯合分發: 2022年2月1日3月15日   **2021年**  報名：個人申請及聯合分發均是2020年11-12月左右報名，2021年9月入學  放榜：   * 個人申請: 2021年3月底 * 聯合分發:預計2021年7月尾至8月頭   **2020年**  報名：   * 個人申請: 2019年11至12月報名 * 聯合分發: 2020年2月至3月報名 * 聯合分發填寫志願: 通常在DSE放榜後   放榜：   * 個人申請: 24/3/2020 * 聯合分發:29/7/2020 |
| 單獨招生——第二梯次 | 各學校報名時間不同  通常是該年3-7月報該年9月入學  top學校多數早D截址 (5月左右)  詳情去海聯|單獨招生專區睇:  https://cmn-hant.overseas.ncnu.edu.tw/self-enrollment |

# 二、學士(degree)各報名渠道簡介

|  |  |
| --- | --- |
| 報名渠道 | 簡介 |
| 單獨招生(簡稱: 獨招)——第一梯次 | 院校自行招生  如獲取錄則***不能***參加海外聯合招生!!  報名一般要交: 自傳、讀書計劃、推薦信等，實際按各校系要求而定 |
| 海外聯合招生委員會——個人申請 | 經海外聯合招生委員會報名   * 可填報1-4個志願 * 志願是按校+系計 * e.g. 「台大中國文學系」為一個志願 * 如個人申請中獲取錄則***不能***參加單獨招生及聯合分發!! * (所以慎重考慮填咩志願,收左你就冇得再報其他任何渠道) * 報名時可選個人申請落榜自動參與聯合分發 * 報名一般要交較多資料,包括: 自傳、讀書計劃、中學成績表、推薦信等，實際按各校系要求而定 * 取錄依據包括:中學成績、自傳、讀書計劃、公開試成績(非必須) |
| 海外聯合招生委員會——聯合分發 | 經海外聯合招生委員會報名  供HKDSE/HKALE/HKCEE持有者/應屆考生報名(其他成績不清楚點報名)  報名時無須填寫志願  待DSE放榜後才填志願,最多填70個志願(不一定填哂)  一般跟據公開試成績派位 |
| 單獨招生——第二梯次 | 院校自行招生  通常是海外聯合招生個人申請放榜後開始報名  如個人申請中獲取錄則***不能***參加單獨招生  報名一般要交: 自傳、讀書計劃、推薦信等，實際按各校系要求而定 |

# 三、學士(degree)報名 自傳、讀書計劃如何寫

## 誰需要寫自傳、讀書計劃?

🡪報「單獨招生」、「海外聯合招生——個人申請」都要寫

## 自傳、讀書計劃係咩嚟?

如果報「單獨招生」、「海外聯合招生——個人申請」，學校收唔收嘅依據就係睇：你公開試成績、你中學成績，同你分自傳同讀書計劃寫成點，所以呢兩分野好重要，特別係如果你成績唔係好穩陣

有D學校/科系會要求自傳或讀書計劃其中一分，或者自傳及學習計劃一分過，或者自傳、學習計劃各一分，詳情睇返該校系要求

無論佢要求兩者其一，兩者一分過，還是兩者各一分，其實都係期望同一樣野，自傳同學習計劃嘅用處就係**說服對方取錄你**。

**自傳、讀書計劃要寫D咩?**

性質類似香港/其他國家嘅學校要求嘅personal statement。報學士(undergraduate) 嚟講唔需要有學術/research backup。

台灣學生如果以「個人申請」報大學(類似香港人報中學嘅自行收生)，就要交「備審資料」，備審資料當中就包含自傳同讀書計劃兩大部分。

為左幫大家了解下台灣style嘅自傳同讀書計劃究竟expect d 咩，我綜合網上揾到嘅台灣人報大學交嘅「備審資料」嘅佳作、範例，寫左呢分自傳、讀書計劃寫作指南。

***警告!!***

以下寫作指引全部係根據台灣人報讀大學要交嘅「備審資料」綜合而來。實際上僑生報名嘅自傳、讀書計劃並無指定格式。下文全屬個人建議，只為大家介紹下台式自傳、讀書計劃寫法。以下格式或存在on9之處，跟唔跟悉隨尊便。你想穩打穩扎，跟足台灣人慣常寫法，還是別樹一格，呢個係你自己嘅決定喇。

## 3.1 自傳要寫咩?

**概要**

大體嚟講自傳應該帶出三大重點:

1. 你是誰?

2. 你點解想讀呢科?想學到咩?

3. 點解要收你?

**字數**

普遍會要求1000-2000字

台灣人style嚟講，如果字數上限1000字，就個個都會寫夠950字，如果上限2000字，就個個都會寫夠1900字，總之唔爆字數之下寫到最長(個人建議千祈唔好爆字數，最尾備註埋字數，話畀佢聽你真係冇爆字數)

如果冇註明字數限制，預寫1500-2000字就差唔多

**語言**

除左外文、英文、英國文學系等等之外，其他學系多數預期寫**中文**

有D科系甚至會註明必須寫中文(因為係收僑生，想確保考生係識中文)

**內容及格式**

綜合網上揾到嘅台灣人報大學寫嘅自傳範例、佳作，十不離九會用以下框架去寫個自傳

1. 家庭背景

2. 童年經歷

3. 中學經歷 (第二主菜，如果你中學畢業冇耐)

4. 報讀動機 (第一主菜)

5. 個人特質

以上大綱只係供參考

如果你已經中學畢業一段時間，個人建議不妨加埋中學之後讀書、工作嘅經歷落去，最緊要同你報嗰科，或者你想讀書嘅動機相關

可能你覺得家庭背景、童年關你而家報大學咩事? 但我揾到網上流傳「寫得好」嘅自傳10個有10個都用呢個框架，加上聽聞台灣嘅大學係興寫呢D野，有D學校甚至分入學報名表格上面會叫你寫100字講述家庭背景，100字講述中學經歷等。所以打穩陣波嘅我唔敢唔跟呢個框架，求其用左30字帶過家庭背景+童年。

(順帶一提，台灣係有補習社指導考生寫自傳，以上框架似乎係標準嚟)

(如果要揾範例，可以嘗search 「學士班備審資料範例」、「XX系備審資料」等)

以下一分佳作供參考 : <https://img.sean.taipei/2019/05/nctu.pdf>

## 以下略略講下每一點要寫D咩

*（利申：以下只係就住最general嘅情況提出建議，如果你有更好更fit你自己又fit個科系嘅野想寫，咁當然唔洗理我）*

* **家庭背景、童年經歷**

睇網上D佳作嚟講不外乎幾點，一係講父母點樣由細培育佢學習、教誨佢品格、一係講自己家底幾咁好，如果以上都唔係你嘅故事，或者寫下童年如何訓練你刻苦、獨立囉(個人意見)。

總之主旨就係家庭及童年如何塑造出你**好嘅一面**。

* **中學經歷**

如果你剛剛中學畢業，呢部分係你自傳嘅第二主菜，主旨就係**特顯你正面嘅特質(show off)**。你中學讀書幾叻，玩咩課外活動，做過prefect，學生會等等，就統統寫哂出嚟，尤其同你報嘅科系相關就更加要寫。我知香港人唔太慣吹噓自己幾叻幾叻，但台灣人係咁架！（麻煩你又望返呢分佳作: <https://img.sean.taipei/2019/05/nctu.pdf>）

寫得好嘅自傳就係**扣連到你嘅經歷同你報讀嘅科系有咩關係**。另一個重點係要特顯你正面嘅特質，例如：好學、熱愛思考、熱愛解難、勤奮、主動、關懷社會、有領導才能、喜歡協作等等，更好嘅係同個學系相關嘅特質。

如果你中學畢業已經一段時間，或者實在乏善可陳，我個人建議你呢part從略，但唔好唔寫，寫幾句符合返台灣Style自傳嘅格式囉。

* **報讀動機**

呢part係第一大主菜，尤是如果你中學經歷嗰part比較短的話。

呢部分主旨係：你點解想讀呢科?你想學到咩?

具體嚟講，你可以寫下你點樣產生興趣，你目前對呢科有咩認識，例如玩過相關活動?睇過相關書本?或者中學相關科目讀得唔錯?甚至如果你知道呢科入面有咩topic要學、有咩學派等等，不妨寫埋你最有興趣學嘅係咩?你有咩問題想得到解答?你思考過D咩?你有咩尋求答案嘅方向?**寫得愈detail愈具體，就愈說服到人你對呢科真係有興趣**。

又麻煩你望返呢分佳作: <https://img.sean.taipei/2019/05/nctu.pdf>，佢之所以寫得好，除左因為佢本身分CV已經好靚之外，亦係因為你好清晰睇到，佢對資訊工程咁大門學科入面嘅「資訊安全」係最有興趣。

報讀學士班嘅自傳唔要求去到學術level，即係唔洗有research、引經據典之類。但有嘅話我個人覺得無妨，適量地拋書包總無壞。

如果你報嗰科唔要求寫讀書計劃，呢part亦可以寫下你嘅未來規劃，例如：如果你個科系有分stream，你打算入咩stream?(例如你讀數學系，下面有再分純數分流、應用數學分流、數學與統計分流等等)你打算畢業後讀上去(master / mphil)，定出嚟做野?諗住留台灣定出國?出嚟做野嘅話，打算做邊行? 如果你報嗰科同時要寫讀書計劃，你亦可以將未來規劃搬去讀書計劃度寫，咁自傳呢part就可以從略。

* **個人特質**

呢部分係簡單總結下你有咩優點、強項(即係好似去面試咁呀)。個人覺得自吹自擂好突兀，但台灣人style係咁，無計。所以我自己就point form短短地算數。

* **其他部分**

如果你有比中學更加值得講嘅經歷，例如工作、中學之後讀嘅書、課餘/工餘活動、做XX會幹事、自學經歷等等，我建議可以自由加插到適合嘅位置，尤其如果你中學畢業左一段時間，就更加要寫多D近期嘅經歷。

**總言之，五大要點要有齊：**

1. 家庭背景

2. 童年經歷

3. 中學經歷 (第二主菜，如果你中學畢業冇耐)

4. 報讀動機 (第一主菜)

5. 個人特質

**但可以加插呢五點以外嘅野，儘量突顯你嘅優勢！**

另外我自己會喺最後加一段結語，用幾句總結點解我值得被取錄。

重申，自傳應該帶出三大重點:

1. 你是誰?

2. 你點解想讀呢科?想學到咩?

3. 點解要收你?

## 最後友情提示

朋友提點，報學士而言，你嘅**潛能**比起你而家有幾叻更加重要。你嘅成績、CV、D乜乜物物證書已經佐證左你有幾叻，所以你嘅自傳更重要嘅係**展現到你對呢個科系嘅熱誠**。你點解咁想讀呢科?你想解答D咩問題?你期望點樣運用呢D知識?對你嘅人生有咩咁重要?如果可以用你嘅經歷去講一個故事，話畀人知以上呢幾個點解，你嘅自傳就寫得非常之好。

## 3.2 讀書計劃要寫咩?

**概要**

有D學校會叫做學習計劃，同讀書計劃都係同一樣野

簡言之，係你未來4年大學嘅計劃書

**語言**

除左外文、英文、英國文學系等等之外，其他學系多數預期寫**中文**

**內容及格式**

綜合網上揾到嘅台灣人報大學寫嘅讀書計劃範例、佳作，多數係point form、表格，唔需要長篇大論，務求清晰易讀

台灣考生嘅讀書計劃一般會用以下框架：

* 能力背景 (optional)
* 申請動機
  + 個人特質
  + 為何選擇該科系
  + 為何選擇該大學
  + 未來展望
* 讀書計劃
  + 近程 (入學前)
  + 中程 (大學期間)
  + 遠程 (畢業後)

## 以下逐項講下每一part點寫

**一、能力背景 (個人覺得如果你冇咩威水史好講嘅話可以省略)**

一頁過嘅profile page。等於CV咁，一版紙point form/表格講哂你嘅學歷、相關活動、得獎、就業經歷，你online portfolio嘅link、linked In等等。 甚至再high light一次你相關科目公開試成續，例如DSE某相關科目考得好好/IELTS/TOFEL分數等等。

範本可以參考

呢分野嘅P.1: <https://img.sean.taipei/2019/05/nctu.pdf>

如果你冇咩野好寫，可以skip左呢part唔寫。

**二、申請動機**

篇幅： 如果你報名科系同時要求交自傳，咁一頁紙之內就夠

分以下幾個小標題：

2.1 申請動機

* 簡述你點解想讀呢科?

2.2 為何報讀該科系 (例如：為何報讀中文系)

* 你想學到咩?同呢間學校嘅呢科點樣幫到你?可以講下呢間學校呢科好好，展示下你知道呢間學校呢科d老師專長係邊方面、呢科有咩資源等等

2.3 為何報讀該校(例如：為何報讀台大)

* 讚下你報嗰間學有咩好，點樣回應到你嘅期望

2.4 未來展望

* 你嘅未來展望，例如：畢左業繼續升學定工作?工作做邊行?點樣運用你所學?有咩抱負?

**三、讀書計劃**

**格式**

最緊要清晰、易讀，可以係point form/表格

**內容**

**3.1 近程(入學前)**

* 講你入學之前嘅準備，例如預習D咩，睇多D英文書之類

**3.2 中程 (大學期間)**

* 呢part係主菜
* 個人建議先寫一個大框架，然後再整個表話畀人知你每學年你打算take咩科
* **第一部分:大框架**

參考範本：

1.呢分野P.9: <https://img.sean.taipei/2019/05/nctu.pdf>

2. <http://www2.mcsh.kh.edu.tw/teaches/math/函/大學入學讀書計畫範本.htm>

3. http://203.71.221.50/guidance/C6.pdf

Google search: 「個人申請 備審資料範本」就揾到

大框架例如寫下你year 1打算學D咩咩打穩基礎，year 2就讀D咩咩，year 3 就揀咩stream，year 4就準備就業之類。

如果你唔知寫咩好，建議參考該科系校網上面個系所介紹、本系特色、教育目標等等，睇下呢科係期望培育點樣嘅學生，參考下嚟寫你自己嘅學習期望。

如果想寫得豐富D，甚至可以分幾個方面寫，例如主修科目方面、英文方面、課外活動方面、就業準備方面等等。內容不單係讀咩科，可以包埋平時睇英文報紙、參加咩活動等等。

* **第二部分: 修課計劃** (optional)

第二part就係整個表講你每學年你打算take咩科

範本參考:

1. <https://fun4test.pixnet.net/blog/post/7323993-【研究所推甄】讀書計畫如何撰寫？讀書計畫>

(呢個係報master嘅，只係畀大家參考下個修課計劃格式)

見網上流傳嘅報大學嘅讀書計劃大多無呢part，所以係非必須嘅，但有聽過台灣prof網上講座，話希望考生寫呢part，因為愈具體嘅計劃就愈顯示到你知呢科係讀咩。所以行有餘力的話建議可以整埋呢part。

建議上科系校網，揾佢個畢業學分要求、建議修課排程嚟參考。

甚至可以抄足佢個表，如果你已經諗到你揀咩stream，你可以跟嗰個stream要修嘅科目嚟寫

寫呢一part嘅目的係：畀人睇到你有了解過呢科將要讀咩

以上建議只係比D idea你，如果你更多諗法當然要寫落去

**3.3 遠程 (畢業後)**

* 講下你畢業後打算點，有咩抱負等等
* 如果你有具體目標，例如要入某大企業做野、讀碩／博士，考國考、做某特定工作(例如：律師、醫生、老師)等，就寫下你畢業後嘅抱負，點樣達成呢D抱負?
* 如果你冇咩具體諗法，可以空泛D，短短地幾個point都OK

# 四、收生分數參考

可能你睇完台灣人D自傳會嚇親：哇，洗唔洗咁長，咁靚?

自傳、讀書計劃要寫到幾好，視乎你公開試個分相對你報嗰個校系而言夠唔夠分。

如果你個分係入硬嘅，咁你求其寫都得啦 (p.s.: 坊間傳言今年海聯個人申請，有人交左分空白自傳，間學校都收左佢，所以你諗你喇)。

如果你個分唔夠，咁建議你認真D寫。

**港生報台灣大學收生分數參考**

冇official資料,只有非正式統計

2021年入讀台灣大學成績一覽(學士+碩/博士)： <https://docs.google.com/spreadsheets/d/1vPLOIUj0DL9sRFKEnUlVDkP--ynrKY12U6CtRMMTawk/edit#gid=0>

2018年入讀台灣大學成績一覽： <https://docs.google.com/spreadsheets/d/1bNhbEBaZZRdFVwB678l4EL9huKmI6JpMMZ5mbL9JUNk/edit#gid=0>

2017年入讀台灣大學成績一覽： <https://docs.google.com/spreadsheets/d/1sZunVqpVqnhgrruWlc2RsD9cHbxDm1cTGec83oraYB0/edit#gid=0>

2016年入讀台灣大學成績一覽： <https://docs.google.com/spreadsheets/d/1GBEaEyIH6xlqmlN-p-pXtjZZZsYbL3_IBcGiZD2IGgs/>

2015年入讀台灣大學成績一覽： <http://docs.google.com/spreadsheets/d/1TnvPFcNwgXWEhbpCiZMbrhyjgmYSIKWbSkNsKI2ehdQ/>

分數就係咁樣計算 以DSE為例：  
<https://na.cx/i/qK2RLet.png>

2020台灣升學收生分數及其他資料

<https://docs.google.com/document/d/1-opbO2SzyNJf7WxK_b8tM_UYWZDjzY8YoZ-xm-__d48/edit>

由於估計上年、今年報考人數愈來愈多，所以請預期收生分數會再上升

**台生報大學指考分數**

另一個睇你嗰科易唔易入嘅參考，就係睇下佢收台灣學生個收生分數

以下係各科系收生分數(指考係公開試)，按平均分排，大致睇到各科系競爭激列程度排名

說明: 第一類組=文社商科

第二類組=理工科

第三類組=醫、藥、衛、農、心理學

107年指考 依採計科目查詢榜單(大學指考各類組熱門科系排行榜 )

<https://www.com.tw/exam/group_list107.html>

107年指考 依採計科目查詢榜單(大學指考各類組熱門科系排行榜 )

<https://www.com.tw/exam/group_list108.html>

109年指考 依採計科目查詢榜單(大學指考各類組熱門科系排行榜 )

<https://www.com.tw/exam/group_list109.html>